Encs Önkormányzat Képviselő-testületének 3/2018. (II.20.) önkormányzati rendelete
a Szervezeti és Működési Szabályzatról


3. Az ülésvezetés szabályai

17. § (1) A képviselő-testület ülése nyilvános, azon bármely állampolgár részt vehet.
(1a) A napirendek tárgyalását követően, a bejelentések keretében a tanácskozási joggal nem rendelkező személyek, állampolgárok által a képviselő-testületi ülést megelőző legkésőbb 7 nappal korábban írásban a polgármester, illetve a képviselő-testület bármely tagja részére eljuttatott bejelentés ismertetésre kerülhet.
(2) A képviselő-testület határozatképes a Mötv. 47. § (1) bekezdésében meghatározott feltételek teljesülése esetén.
(3) Határozatképtelen testületi ülést változatlan napirendi pontokkal 5 napon belüli időpontra ismételten össze kell hívni.
(4) A hallgatóság a nyilvános ülésen csak a részére kijelölt helyet foglalhatja el, és véleménynyilvánításával a testület munkáját nem zavarhatja.
(5) Amennyiben a hallgatóság az ülést zavarja, és azt felszólítás után is folytatja, az ülést vezető a rendzavarót, vagy ha annak személye nem állapítható meg, a teljes hallgatóságot az ülésről kiutasíthatja, tekintettel arra, hogy ülés nyilvánossága az élő televíziós közvetítés révén biztosított.


18. § (1) A Képviselő-testület zárt ülést tart a Mötv. 46. § (2) bekezdés a) –b) pont szerinti esetekben.
(2) A Képviselő-testület zárt ülést rendelhet el a Mötv. 46. § (2) bekezdés c) pont szerinti esetekben.
(3) A zárt ülés tartásáról a Képviselő-testület a napirend elfogadásával egyidejűleg – az Mötv 46. § (1) bekezdés b) pont esetében az érintett kérésének megfelelően - dönt. A (2) bekezdés szerinti esetben a zárt ülés elrendeléséhez minősített többségű döntés szükséges az üzleti érdeksérelem egyidejű bemutatásával


19. § (1) A zárt ülésen az Mötv. rendelkezésében meghatározott személyek vehetnek részt.
(2) A zárt ülés anyagába csak a jogszabályban erre feljogosított személy tekinthet be.


20. § Az ülést levezető polgármester feladatai és jogosítványai:
a) megnyitja és berekeszti az ülést,
b) megállapítja és az ülés folyamán figyelemmel kíséri a határozatképességet,
c) két havonta írásbeli tájékoztatást ad a lejárt határidejű határozatok végrehajtásáról,
d) előterjeszti, szavazásra bocsátja a napirendi javaslatot,
e) napirendi pontonként vezeti a vitát, szavazásra bocsátja a döntési javaslatokat,
f) kiegészítést kérhet, ennek lehetőségét megadhatja az előterjesztőnek,
g) hozzászóláskor megadja, illetve megvonja a szót,
h) hosszúra nyúlt vita mielőbbi lezárása érdekében indítványozza a hozzászólások időtartamának korlátozását, vagy a vita lezárását,
i) figyelmezteti a hozzászólót, ha mondanivalója eltér a tárgyalt témától, vagy ha ismétli a korábban már elmondottakat; a figyelmeztetés eredménytelensége esetén megvonja a szót, aminek következményeként az illető személy ugyanazon ügyben nem szólalhat fel,
j) ügyel a módosító indítványok és határozati javaslatok precíz megfogalmazására, szavazásra bocsátásuk előtt felolvassa azok szövegét,
k) napirendi pontonként szavazásra bocsátja - először a módosító, kiegészítő indítványokat, figyelemmel az időbeli előterjesztések sorrendjére – a határozati javaslatot,
l) megállapítja a szavazás eredményét
m) kihirdeti a határozatokat,
n) biztosítja a képviselők interpellációs és kérdezési jogának gyakorlását,
o) tárgyalási szünetet rendelhet el a tanácskozás folytatását akadályozó körülmény felmerülésekor, az ülést meghatározott időre félbeszakíthatja vagy berekesztheti,
p) biztosítja az ülés zavartalan rendjét.


21. § (1) A Képviselő-testület - a tájékoztatók kivételével - minden előterjesztés felett külön-külön vitát nyit, az alábbiak szerint:
a) az írásbeli előterjesztést az előterjesztő a vita előtt szóban indokolhatja, illetve kiegészítheti;
b) ha bizottság tárgyalta az előterjesztést, akkor az érintett állandó bizottság elnöke a bizottság véleményét ismerteti;
c) az előterjesztőhöz a települési képviselők és a tanácskozási joggal meghívottak kérdéseket intézhetnek, amelyekre a vita előtt válaszolni kell;
d) válaszadás után a települési képviselők és a tanácskozási joggal meghívottak ismertethetik észrevételeiket, javaslataikat.
(2) Tájékoztató felett vitát csak az előterjesztő kérelmére, illetve a képviselők legalább egynegyedének javaslatára (3 fő), a Képviselő-testület külön döntése alapján kell nyitni.
(3) A vitában résztvevők ugyanazon napirendi pont tárgyalása során legfeljebb két alkalommal nyilváníthatnak véleményt.
A hozzászólások maximális időtartama:
a) a napirendi pont előterjesztője esetén
- vita előtti indokolás, kiegészítés 10 perc
- kérdésekre, észrevételekre adott válasz esetén legfeljebb 5 perc
b) az érintett állandó bizottság elnöke esetében 5 perc; az előterjesztést véleményezni kívánó többi állandó bizottság esetében 3 perc
c) a képviselők és a tanácskozási joggal meghívottak esetében
- első alkalommal 5 perc
- második alkalommal 1 perc
(4) A napirendi pont előadója válaszol a hozzászólásokra, s ezt követően a levezető elnök lezárja a vitát, összefoglalja a vita lényegét és a javaslatokat szavazásra bocsátja.
(5) A levezető elnök vagy bármelyik képviselő javasolhatja a napirendi pont tárgyalásának elhalasztását. Ha az elnapolással az előterjesztő egyetért, arról a Képviselő-testület vita nélkül határoz, és meghatározza a tárgyalás újbóli időpontját.
(6) Valamely napirendi pont tárgyalása során a levezető elnök saját döntése alapján, illetve az előterjesztő, a feladatkörében érintett bizottsági elnök, valamint legalább 5 fő képviselő kérésére tárgyalási szünetet rendelhet el.


22. § (1) A képviselő-testület elé a következő megjelöléssel kerülhetnek előterjesztések:
a) önkormányzati rendelet-tervezet,
b) beszámoló, jelentés (ezek szerves része a határozati javaslat)
c) sürgősségi és egyéb ügyrendi indítvány
d) tájékoztató,
e) interpelláció,
f) kérdés,
g) egyéb közlemények, információk, bejelentések.
(2) A képviselő-testület elé előterjesztést terjeszthet
a) polgármester, alpolgármester,
b) jegyző,
c) a jegyző megbízásából a kinevezése esetén az aljegyző és irodavezetők,
d) bizottság,
e) települési képviselő,
f) nemzetiségi önkormányzat elnöke vagy akadályoztatása esetén elnökhelyettese az általa képviselt nemzetiséget érintő ügyben.
(3) Munkaterv szerinti rendes ülés esetében a rendelet tervezeteket tárgy szerinti szakbizottságok kötelesek megtárgyalni és a bizottság álláspontját a testületi ülésen ismertetni.
A bizottság hatáskörébe egyébként nem tartozó testületi előterjesztések bizottság előtti megtárgyalását a polgármester, valamint bármely képviselő kezdeményezheti.
A véleményezés bizottsági ülés után, testületi ülésen szóban is előterjeszthető.
(4) A testület elé kerülő előterjesztést a határozati javaslattal együtt írásban meg kell küldeni a képviselő testület tagjainak.
9. Közmeghallgatás

41. § (1) A képviselő-testület évente 1 alkalommal közmeghallgatást köteles tartani. A közmeghallgatás időpontjáról, helyéről a lakosságot a fórum előtt legalább 8 nappal plakátok útján értesíteni kell.
(2) A képviselő-testület a közmeghallgatás helyéről és időpontjáról az éves munkaterv elfogadásakor dönt.
(3) A képviselő-testület egyszerű szótöbbséggel elrendelheti a munkatervtől eltérő közmeghallgatás tartását is. 
(4) A közmeghallgatáson történő lakossági hozzászólások időkorlátja személyenként 5 perc, melyet követően válaszadást igénylő kérdésben a válaszadásra szintén 5 percben kerülhet sor. A válaszadó személyét az ülésvezető jelöli ki.
(5) A (4) bekezdés szerinti időkorlát túllépése esetén az ülésvezető - a (6) bekezdésben foglalt kivétellel - a hozzászólási jogot megvonja.
(6) A válaszadási kötelezettség teljesítése érdekében az ülésvezető a válaszadónak kérelmére további 5 perc hozzászólási jogot biztosíthat.

